



קהילת ה- BDSM בישראל כמרקחה: יו"ר הסוכנות היהודית נתן שרנסקי הורה להפסיק את השכרת המתחם שבו שוכן מועדון הסאדו-מאזו הדאנג'ן, ברחוב השרון בתל-אביב, לאחר שגילה שהבניין נמצא בבעלות הסוכנות, כך טוענים בדאנג'ן.

מועדון הדאנג'ן הוקם בנובמבר 2002, כמועדון שנועד לתת בית לקהילת ה-BDSM (חובבי סקס סאדו-מאזוכיסטי) בישראל. "כשהקמתי את המועדון אמרו לי שאני משוגע ושהמועדון לא ישרוד חצי שנה", אמר אתמול המייסד והבעלים עמוס לוי ל"ידיעות אחרונות". "אבל האמנתי שיש מקום למועדון כזה גם בתל־אביב, כפי שיש לו מקום בערים מרכזיות אחרות בעולם המערבי". לאורך השנים הפך המועדון לעובדה קיימת, וכיום הוא אחד ממוקדי הבילוי המפורסמים, המרכזיים והייחודיים בתל-אביב.

(צילום: שאול גולן)





מאז 2010, בשש השנים האחרונות, המועדון שוכן ברחוב השרון 21 בתל אביב, בנכס הנמצא בבעלות הסוכנות היהודית. לאורך כל אותן שנים התקיים שיתוף פעולה עסקי תקין בין בעלי המועדון לחברה שמחזיקה בנכס שבו הוא שוכן. "היינו שוכרים למופת. קיבלנו נכס במצב ירוד מאוד, שלא הייתה בו פעילות במשך מספר שנים, השקענו בו מאות אלפי שקלים והשבחנו אותו. חברי הקהילה אימצו בחום אל ליבם את המועדון במיקומו הנוכחי, והם רואים בו כיום את ביתם למשך שנים רבות נוספות", טוען לוי.

כעת טוענים אנשי הדאנג'ן כי בחברת "השתתפויות בנכסים", חברת בת של הסוכנות היהודית שהיא בעלת הנכס, אמרו כי הוראת הפינוי הגיעה ישירות מנתן שרנסקי, יו"ר הסוכנות. לטענת בעלת הנכס חוזה ההשכרה מסתיים בסוף 2016, בעוד שבמועדון טוענים כי הוא אמור להסתיים בשנת 2020, ואף הגישו עתירה לבית המשפט בנושא. "ועד שאין החלטה של בית משפט אנחנו לא מתפנים", מוסיף לוי.

שרנסקי. בסוכנות מכחישים את הטענות (צילום: גיל יוחנן)





בדאנג'ן אומרים שמדובר בהחלטה אומללה, הסותרת את החופש ואת הרוח התל-אביבית, וכי המקום נותן מענה לקהילה רחבה. "אמרו לי שנתן שרנסקי מתנגד לכך שבתוך מבנה של הסוכנות היהודית יפעל מועדון סאדו מאזו", אומר לוי. "זה עסק חוקי לחלוטין, מגיעים אלינו דוקטורים מוכרים, אנשי תקשורת, שוטרים, עורכי דין בכירים. אני מזמין את נתן שרנסקי שיבוא למועדון ויראה אותנו מקרוב. זה לא מועדון חשפנות, אצלנו מכניסים רק זוגות ויש אצלנו אפס סובלנות להטרדות. זה לא מה שחושבים שזה".

"הופתענו והתאכזבנו לגלות שאתם מעוניינים לפנות אותנו ממקומנו ולהפסיק את פעילות המועדון בנכס שבבעלותכם", כתב לוי במכתב לשרנסקי. "אכזבתנו רבה בעיקר בשל כך שכאמור על פניו אין לכך כל סיבה עסקית או עניינית. הופתענו מאוד לגלות שרצונכם להיפרד מאתנו מבוסס בעיקרו על התנגדותך האישית לאופי הפעילות במועדון. קשה להימנע מהתחושה שהחלטה כזו לא הייתה מתקבלת לגבי מועדון של קהילה גדולה וחזקה יותר, לדוגמה מועדון של הקהילה הגאה, וכי קל לכם יותר לקבל החלטה שפוגעת בקהילה יותר קטנה וחלשה כמו הקהילה שלנו".

תגובת הסוכנות היהודית וחברת "השתתפויות בנכסים": "מדובר בשוכר שחוזהו הסתיים והוא מסרב לפנות את הנכס. כל הכוונות והאמירות שהם מייחסים לנתן שרנסקי נטולות אחיזה במציאות".